ሚኒስቴር መስሪያ ቤቱ የቤቶች  ግንባታን የበለጠ ለማፋጠን እየሰራ መሆኑን ገለጸ
አዲስ አበባ፤ ጥቅምት 20/2006 (ዋኢማ) – በቤቶች ግንባታ ካለፈው ተሞክሮ የታዩተን የጥራትና   የመጓተት ችግሮችን ለመፍታት የሚያስችል አሰራር ነድፎ ግነባታውን ለማፋጠን እየሰራ መሆኑን የከተማ ልማት፣ ቤቶችና ኮንስትራክሽን ሚኒስቴር አስታወቀ።ሚኒስቴሩ አቶ መኩሪያ ሃይሌ በተለይ ለዋልታ እንደገለጹት ባለፉት መንግስት  ልዩ ትኩረት ከሰጣቸው ትላልቅ ፕሮጀክቶች አንዱ የዜጎች የቤት ችግር መፍታት መሆኑን አስታውሰው  ከቤቶቹ ግንባታ ጋር  ተያይዘው እየተነሱ ያሉ የጥራትና የመዘግየት ችግሮችን ለመፍታት የሚያስችል አሰራር መፈጠሩንም ጠቁመዋል። ካለፈው ተሞክሮ  የታዩ ችግሮች  ከግንባታው ማጠናቀቂያ ጋር የተያያዙ እንደ  ፍሳሽ፣ የቀለም ቅብ፣ የውሃ፣ የኤሌክትሪክና የምድረ ጊቢ ልማት  እንደሆኑ የገለጹት   አቶ መኩሪያ እነዚህን ችግሮች ለመፍታት በዘርፉ ለተሰማሩ መለስተኛ  ባለሙያዎች የሚደረገውን እገዛ ለማጠናከር መታቀዱን አስታውቀዋል። በያዝነው የበጀት ዓመት በግንባታው ዘርፍ በተለያየ መለስተኛ ሙያ ለተሰማሩ 500 ሺሕ ባለሙያዎች የምዘና ስራ እንደሚከናወንና ክፍተቶችን በመለየት ለባለሙያዎቹ ስልጠናና ድጋፍ   ይደረጋል ብለዋል።ከዚህም በተጨማረቲ የግንባታ ጥራትን ለመጠበቅ የአገር በቀል  ኮንትራክተሮችን አቅም ለማሳደግ የተለያዩ ድጋፎች እየተደረገ እንደሆነ ሚኒስትሩ ገልጸዋል። አገሪቱ በፈጣን የኢኮኖሚ እድገት ላይ ባለችበት በአሁኑ ወቅት የግምባታ ስራው እየሰፋ በመምጣቱ ይህንን ታሳቢ ያደረገ የአገር በቀል ኮንትራክተሮችን አቅም ከማሳደግ በተጨማሪ ዓለም አቀፍ ኮንትራክቶች በቤቶች ግንባታ ለማሳተፍ  ዝግጅት እየተደረገ እንደሆንም አቶ መኩሪያ ገልጸዋል። ሚኒስትሩ አያይዘውም በአዲስ አበባ እየተካሄደ ያለውን የቤቶች ልማት ወደ ክልሎች ለማስፋት ውይይት እየተደረገ እንደሆነ ተናግረዋል። በክልሎች ቀደም ሲል የተገነቡ የ20/80 ቤቶች ለተጠቃሚዎች አለመተላለፋቸው ግንባታውን ለማስቀጠል ችግር መፍጠሩን የጠቆሙት አቶ መኩሪያ ቤቶቹ ለተጠቃሚዎች ለማስተላለፍና በክልል ከተሞች የቤት ፈላጊዎች ምዝገባ ለማካሄድ ሚኒስቴር መስሪያ ቤቱ ከክልል መንግስታት ጋር እየተወያየ መሆኑን ገልጸዋል። የማስተላለፉ ስራ ከተከናወነ በያዝነው የበጀት አመት  በክልል ከተሞች  ምዝገባ እንደሚካሄድ ሚኒስትሩ ገልጸዋል።በውጭ የሚኖሩ ኢትዮጵያውያንና ትውልደ ኢትዮጵያ በአገራቸው የመነሪያ ቤት እነዲኖራቸው ለማድረግም ውይይቶች እየተደረገ መሆኑን ገልጸዋል።የግንባታውን ጥራት ከሚፈታተኑ ምክንያቶች አንዱ ኪራይሰብሳቢነት በመሆኑ ሚኒስቴር መስሪያ ቤቱ ከሌሎች ባለድርሻ አካላት ጋር በመተባበር  ኪራይ ሰብሳቢነትን በአስተሳሰብ፣ በአሰራርና በአደረጃጀት ለመዋጋት ጥረት እየተደረገ እነደሆነም ሚኒስትሩ ገልጸዋል። ከዚሁ ጋር ተያይዞ በዘርፉ ግልጽነትን ለመፍጠርና ተጠያቂነትን ለማስፈን የሚያስችል ረቂቅ አዋጅ በመውጣቱ ስራቸውን በጥራትና በጥሩ ስነምግባር ለሚያከናውኑ ኮንትራክተሮችና  አማካሪዎች  የማትጊያ ስርዓትን የሚፈቅድ  እንደሆነም አቶ መኩሪያ  ተናግረዋል።